Lotte Rod (RV), 2012-04-27:
Det er jo dejligt at få lov til at komme herop på talerstolen og blive drillet lidt i dag.
I Radikale Venstre brænder vi for at give skolerne mere frihed, fordi vi tror på, at vi får den bedste skole, når ledere, lærere, elever og forældre har stor medindflydelse på skolen, når det er vores skole.
Jeg brænder for at udvikle evalueringskulturen i vores skoler.
Jeg tror på, at skoleudvikling sker ude på skolerne, og ikke ved at vi opfinder alle mulige regler, skemaer og kontrol herinde på Christiansborg.
Jeg har en vision om, at vi ændrer den måde, vi styrer vores skoler på, så vi går væk fra kontrol, der begrænser de gode initiativer, og i stedet lytter til det, der virker godt, og giver rammerne for at skabe endnu mere af det.
Jeg drømmer derfor også om, at vi kommer til at styre skolerne på en ny måde, ved at vi fra politisk side går over til at stille krav til skolerne om, at de skal arbejde målrettet med at forbedre undervisningen, så eleverne bliver opslugt og lærer mere.
Men det skal netop være op til den enkelte skole at lægge en strategi for, hvordan man gør, så man gør det, der giver mening på skolen, og så ledere, lærere, elever og forældre netop har stor medindflydelse.
For vi ved jo alle sammen godt, at man gør tingene godt, når man gør det helhjertet.
For par måneder siden afholdt jeg en workshop for nogle af de mest inspirerende skolefolk, og deres budskab var to ting.
Derfor tror jeg også på, at hvis vi virkelig vil lave skoleudvikling, så handler det om at styrke ledelsen, sikre, at vi har dygtige og veluddannede lærere, og at vi arbejder målrettet med at forbedre undervisningen, så alle elever bliver udfordret og opslugt.
For det er jo, når vi bliver optaget af noget, at vi lærer bedst og også husker bedst.
Derfor er det helt afgørende for os i Radikale Venstre, at vi flytter evalueringskulturen fra kontrol og afrapportering til løbende udvikling ude på skolerne, og det er jo en større proces, vi skal i gang med.
Det er jo ikke nogen hemmelighed, at vi syntes, det var forkert, dengang man valgte at indføre de obligatoriske elevplaner, men vi kunne bare ikke rigtig gøre noget ved det, fordi der var et flertal uden om os.
Dengang som nu er Radikale Venstre meget optaget af evaluering.
Det er jo helt afgørende, at vi hele tiden vurderer, hvordan det går vores elever, og hvad der skal til for at gøre dem endnu dygtigere.
Der kan være rigtig mange måder at gøre det på, og en af dem kunne være de her elevplaner, som der kan være meget fornuftigt i, men det er jo meget vigtigt, at det ikke bliver for bureaukratisk
I dag er der en del skoler, som synes, kravene til elevplanerne er unødvendigt bureaukratiske.
Derfor gennemfører regeringen jo også et forsøg med elevplaner som en del af udfordringsretten.
I kommunerne er der ret stor efterspørgsel netop omkring elevplanerne, sådan at det i dag er over halvdelen af kommunerne, der har søgt om og fået dispensation i forhold til elevplanerne.
Liberal Alliance ved godt, at der ikke er flertal for det, så det her forslag er mere end så meget andet et udtryk for politisk drilleri.
For Liberal Alliance ved selvfølgelig også godt, at Radikale Venstre ikke kan støtte forslaget i dag.
Radikale Venstre er kommet i regering, og det er vi meget glade for.
Vi er også kommet med i folkeskoleforligskredsen, hvilket vi også er meget glade for.
Det giver os nemlig mulighed for at få indflydelse på de beslutninger, som vi træffer fremover, men det betyder så også, at jeg må bide i det sure æble i dag.
For som medlem af forligskredsen står vi selvfølgelig inde for det kompromis, som det er at være en del af forligskredsen, og det er, at der lige nu ikke er flertal for at afskaffe elevplanerne.
Sådan er det jo at være et ansvarligt parti.
I stedet for at sprænge forligskredsen, før vi rigtig er kommet i gang, vil jeg hellere kaste al min energi ind i at rejse den store og principielle debat omkring evalueringskulturen.
Vi går snart i gang med at evaluere både udfordringsretten og de nationale test, og jeg håber, at vi alle sammen herinde vil bruge det som afsæt for at udvikle vores evalueringskultur, så vi flytter fokus fra kontrol over til at skabe udvikling med det samme ude på skolerne.
Jeg vil gerne stå i spidsen for at skabe udvikling, begejstring og motivation ude på vores skoler, for det er det vigtigste for Radikale Venstre.
Vi kan godt tåle lidt politisk drilleri, for det er langt vigtigere, at vi som en del af forligskredsen får mulighed for at skabe en evalueringskultur, hvor vi fokuserer meget mere på at skabe udvikling ude på skolerne og bruge evaluering til hele tiden at gøre tingene bedre i stedet for at bruge det til afrapportering og kontrol.